**Lewis Barrett Welch, Jr.** (\* 16. august 1926, Phoenix, Arizona, USA -† približne máj 1971) bol americký básnik patriaci do hnutia Beat Generation. Tvoril a publikoval v 60. rokoch 20. storočia. Určitý čas vyučoval na Kalifornskej univerzite v San Franciscu poéziu.

Životopis
---------

Narodil sa vo Phoenixe v Arizone, no v roku 1929 sa presťahoval aj s matkou a sestrou do Kalifornie. Jeho otec Lewis Barrett Welch Sr. sa rozviedol s jeho matkou Dorothy Brownfield Welch, ktorá sa sťahovala s troma deťmi po kalifornských mestách. Starý otec z maminej strany bol elitný chirurg vo Phoenixe. Lew bol najmladší z troch detí. V 1944 narukoval do armády, ale do aktívnej služby sa nedostal. Predtým, ako nastúpil na „Stockton Junior College" ako štipendista, určitý čas pracoval. Na college prejavil záujem o dielo Gertrudy Steinovej. 

V 1948 sa odsťahoval do Portlandu v Oregone a študoval na „Reed College" tiež na štipendium. Tu bol ubytovaný spolu s Gary Snyderom a Philipom Whalenom. Rozhodol sa vtedy tiež stať sa spisovateľom potom, ako prečítal dlhú poviedku od Gertrudy Stein „Melanctha". Napísal o Steinovej prácu a publikoval svoje básne v študentskom časopise. William Carlos Williams sa stretol počas jednej návštevy s troma študentami - básnikmi a prejavil uznanie Welchových prác.

Po ukončení štúdia v 1950 sa presťahoval do New York City, kde začal pôsobiť v reklamnej branži. Nasledovalo však emocionálne zrútenie, čo si liečil na Floride. Welch pokračoval v štúdiu angličtiny a filozofie na „Chicagskej univerzite", kde štúdium v roku 1951 opäť prerušil. Odišiel do San Francisca, tu sa začlenil do literárnej society počas San Francisco Renaissance. Zúčastnil sa tiež povestnej čítačky poézie v „Six Gallery", ktorá zapríčinila aféru v tlači a mala dozvuky pred súdnou porotou (pozri článok Lawrence Ferlinghetti). Živil sa tu ako taxikár. V tomto období vytvoril Jack Kerouac podľa neho postavu Dava Waina vo svojom románe „Big Sur".

V 60-tych rokoch sa začal prepadať do depresie. V roku 1965 mu však vydali tri knihy. V roku 1960 ho Donald Allen zaradil do významnej antológie „The New American Poetry". Od 1965 do 1971 vyučoval poéziu na „Kalifornskej univerzite" v Berkeley. V roku 1968 podpísal protest spisovateľov a vydavateľov proti vojne vo Vietname, ktorý značil odmietnutie platenia daní a odvodov z honorárov.

### Rodinný život

Žil s poľskou emigrantkou Magdou Creggovou, ktorej syna si adoptoval. Hugh Anthony Cregg neskôr prijal ako ďalšie vlastné meno Lewis, na jeho počesť. Pod pseudonymom Huey Lewis sa stal z neho známy hudobník a zabávač.

### Osobnosť Lewa Welcha

Welch, i keď neobsedel príliš dlho na žiadnej stoličke, bol talentovaný muž. Mal vlohy pre majstrovský prednes poézie, mal zmysel pre humor, vedel súladiť s auditóriom a tento proces odovzdávania umenia publiku ho tešil. Požíval rešpekt medzi básnikmi, za čo vďačil svojmu úspornému, silnému veršu.

Posledná etapa
--------------

23. mája 1971 sa utiahol do zrubu, v susedstve ktorého mal pozemok Gary Snyder. Priniesol si tam so sebou revolver značky Smith&Wesson, kaliber 22. Welch nechal rozlúčkový list a zmizol v horách Kalifornie. Jeho telo sa nikdy nenašlo.

Dielo
-----

* *Trip Trap: Haiku on the Road* (1973) (ISBN 0912516046) Jack Kerouac, Albert Saijo a Lew Welch
* *How I Work as a Poet* (1973) (ISBN 0-912516-06-2)
* *Selected Poems*, s predhovorom od Gary Snyder (1976) (ISBN 0-912516-20-8)
* *On Bread and Poetry: A Panel Discussion Between Gary Snyder, Lew Welch, and Philip Whalen* (1977) (ISBN 0-912516-27-5)
* *I, Leo: An Unfinished Novel* (1977) (ISBN 0-912516-24-0)
* *Ring of Bone: Collected Poems* (1979) (ISBN 0-912516-03-8)
* *I Remain - The Letters of Lew Welch & the Correspondence of His Friends (Volume 1: 1949-1960)* (1980) (ISBN 0-912516-08-9)
* *I Remain - The Letters of Lew Welch & the Correspondence of His Friends (Volume 2: 1960-1971)* (1980) (ISBN 0-912516-42-9)
* *How I Read Gertrude Stein* (1995, originally written late-1940's) (ISBN 0-912516-23-2)
* *Ring of Bone: Collected Poems* (New & Expanded Edition) (2012) (ISBN 0-872865-79-7)

Povedali o ňom
--------------

Stephen Schwartz - „San Francisco Chronicle": *Welch nikdy nedosiahol takú slávu ako niektorí z jeho bítnických súčasníkov z North Beach. Ale požíval značný vplyv v literárnych kruhoch vďaka svojmu úspornému, mocnému veršu, ktorý často akoby robotnícke San Francisco napĺňal dôstojnosťou a šarmom gréckeho klasika.* 

Don Carpenter - prozaik a scenárista: *Poéziu čítal majstrovsky. Bol vtipný, intímny, ladil s publikom (a ono s ním) a očividne ho sila odozvy mimoriadne tešila.*

Zdroj
-----

* Beatnici*, Marián Andričík, antológia, Slovart, 2010, str. 176-183, ISBN 978-80-8085-633-5*
* *Tento článok je čiastočný alebo úplný preklad článku Lew Welch na anglickej Wikipédii.*

Referencie
----------

1. 1 2 3 4  Beatnici, zostavil Marián Andričík, antológia, Slovart, 2010, str. 176-183, ISBN 978-80-8085-633-5

  

Autoritné údaje: * BnF: 14004409w
* GND: 122341880
* ISNI: 0000 0000 8393 5741
* LCCN: n79109741
* NK ČR: xx0258170
* VIAF: 72272999
* WorldCat: lccn-n79109741